Home / Cerita Banjar / Si Palui : Katuju Nang Batuyuk
MULAI matan halus Palui handak banar malihat Banjar tapi kadada nang mambawainya, handak tulak saurangan kada wani apalagi dipadahakan harus banyak basangu duit. Makanya sampai umur parak salikur tahun ini inya bausaha banar kaya apa haja supaya malihat Banjar karna mandangar kisah kakawalannya bahwa Banjar sudah maju banar.
Maklum hidup di kampung, maka Palui bausaha manabung dari gawiannya maambil upah manaik nyiur, batabas di pahumaan atawa mamulut burung.
"Lui jangan talalu cangkal banaik nyiur kaina kada tarasani kawin!" ujar Garbus kukuciak matan bawah.
"Sangkiatnya kuat haja jadi insya Allah kada cagar gugur," sahut Palui matan atas puhun.
"Maksudku kadanya gugur Lui ai, tapi kasihan ading halus tarancaki tagapit," sahut Garbus manggayai Palui.
"Aku bahimat bacari ini karna mandangar kisah ikam makanya aku handak jua malihat banjar," sahut Palui.
Rupanya niat Palui takabul jua wayah Palui dikiyau ulih mamarinanya supaya datang ka Banjar ungkus taksi wan sangunya ditanggung ulih sidin. Mamarinanya itu maminta tulung wan Palui manunggui rumahnya karna sidin saparanakan handak tulakan ka Jawa. Palui tulak ka Banjar kada saurangan tapi badua wan umanya.
Lui.. ikam harus bujur-bujur maharaguakan rumah pakacil ikam ini karna urangnya laki bini pa-apikan banar, jangan pina lugu kaya hidup di kampung batapih basalawar pina barubutan, ujar umanya.
"Mudahan kawa haja babarasih manuruti anjuran sampiyan," sahut Palui.
Hari pamulaan, hari kadua sampai hari katiga, mamanya Palui sarik tarus karna tingkah laku Palui kada baubah-ubah, pambarang banar, pamurici kaya hidup di kampung.
"Kalu bahira bujur-bujur di kakus ada wadahnya," ujar umanya manuduhi.
"Inggih ulun paham haja," sahut Palui.
"Tapi kanapa babarapa hari ini kakus rigat banar kulihat ikam bahira kada diluang kakusnya," ujar umanya.
"Ulun rasa canggung karna bila bahira di luang kakus, tahinya langsung hilang kada katahuan tuyukannya. Kada kaya bahira dibawah rumbia. Lalu ulun hajan dihiganya haja supaya katahuan ganalnya tuyukan karna pasti sabanyak itu jua nasi nang dimakan," ujar Palui manjawab.
"Ikam dasar kampungan banar Lui ai kada kawa manyasuaiakan hidup nyaman nang saraba barasih," ujar umanya sarik.
Sumber : tribunnews
Langganan: Posting Komentar ( Atom )
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn zsm_Latn ind_Latn